ཡང་ཁོང་ལ་ཁྱེད་ཀྱིས་དམིགས་ཡུལ་དང་ཕུགས་རེ་གང་འདྲ་ཞིག་བཟུང་སྟེ་སློབ་ཕྲུག་ཚོར་སློབ་སྦྱོང་སྤྲོད་ཀྱི་ཡོད་མེད་དྲིས་པར།ང་སློབ་གྲྭ་འདིའི་བོད་ཡིག་སྡེ་ཚན་གྱི་དགེ་རྒན་རེད།འཕྲལ་དུ་འགྲུབ་ཐུབ་རྒྱུ་ཁག་པོ་རེད་དེ།ད་བར་བཙན་བྱོལ་ནས་བོད་ཡིག་བོད་སྐད་ཐོག་ཉམས་ཆག་ཕྱིན་ཡོད་པ་མངོན་གསལ་རེད།འདིའི་ཐད་༧གོང་ས་མཆོག་གིས་ཀྱང་ཐུགས་ཕམ་མཛད་ཀྱི་ཡོད་པ་རེད།མ་འོངས་པར་སློབ་གྲྭ་འདི་ནས་རྐང་བཙུགས་ཏེ་བོད་པའི་སྐད་ཡིག་རིག་གནས་དང་།ལྷག་པར་དུ་སྤྱི་ཚོགས་ཧྲིལ་བོའི་བསམ་བློའི་ཀུན་སྤྱོད་ལ་གཡོ་འགུལ་བསླང་ཐུབ་པའི་རྩོམ་རིག་གི་མཐོ་རླབས་ཤིག་སློབ་གྲྭ་འདི་ནས་འཕྱུར་ཐུབ་ན་སྙམ་པ་དང་།མི་རིགས་ཀྱི་ཁྱད་ཆོས་ལྡན་པའི་དེང་རབས་རྩོམ་རིག་གི་དཔུང་སྡེ་གསར་པ་ཞིག་བསྐྱེད་སྲིང་བྱ་རྒྱུའི་ཧམ་སེམས་ཤིག་བཟུང་ཡོད།ཕུགས་བསམ་དང་རེ་བ་ཆེ་བས་བརྟས་པའི་སློབ་ཕྲུག་མང་པོ་ཞིག་གིས་ཀྱང་ཆེད་དུ་ཁོར་ཡུག་འདི་བདམས་ཏེ་ཡོང་བ་ཡིན་སྟབས།ང་ཚོའི་བར་ཐུན་མོང་གི་འཚོལ་སྙེགས་ཤིག་དང་ཐུན་མོང་གི་ཕུགས་འདུན་ཞིག་ཡོད་ཅིང་།ཐུན་མོང་གི་སྤྲོ་སྣང་ཞིག་དང་ཐུན་མོང་གི་མཛའ་བརྩེ་ཞིག་ཡོད་སྟབས།ངའི་རྨི་ལམ་དེ་རྨི་ལམ་ཁོ་ན་མིན་པའི་ཡིད་ཆེས་ཡོད།ཅེས་གསུངས་སོང་།